На основу чланова 25. Одлуке о месним заједницама на територији општине Бела Црква (''Службени лист општине Бела Црква'', бр.6/2019-испр.), а у складу са чланом 15. Закона о локалним изборима (''Службени гласник РС'', бр. 129/2007, 34/2010 и 54/2011),

Изборна комисија за изборе у месним заједницама на територији општине Бела Црква, на седници одржаној 27. августа 2019. године, донела је

**ПОСЛОВНИК**

**o раду Изборне комисије за изборе**

**у месним заједницама на територији општине Бела Црква**

I ОСНОВНЕ ОДРЕДБЕ

Члан 1.

Овим пословником уређују се питања организације, начина рада и одлучивања Изборне комисије за изборе у месним заједницама на територији општине Бела Црква (у даљем тексту: Комисија), као и друга питања од значаја за рад Комисије.

Члан 2.

Седиште Комисије је у Белој Цркви, ул.Милетићева бр. 2.

Члан 3.

Комисија у свом раду користи један печат Скупштине општине Бела Црква.

II САСТАВ КОМИСИЈЕ

Члан 4.

Изборну комисију чине председник и шест чланова које именује Скупштина општине, на предлог скупштинског одбора надлежног за избор и именовања.

Изборна комисија има секретара кога именује Скупштина општине и који учествује у раду Изборне комисије без права одлучивања.

Председник, чланови и секретар изборне комисије имају заменике.

Члан 5.

Председник Комисије:

* организује рад Комисије,
* представља Комисију,
* сазива седнице Комисије,
* предлаже дневни ред,
* председава седницама Комисије,
* стара се о примени Пословника,
* стара се о остваривању јавности рада,
* потписује акта Комисије,
* стара се о спровођењу аката Комисије,
* обавља и друге послове утврђене законом и овим пословником.

Члан 6.

Председник Комисије има заменика који га замењује у случају његове одсутности или спречености да врши своју дужност, са свим правима, обавезама и одговорностима које има председник Комисије.

III НАДЛЕЖНОСТ КОМИСИЈЕ

Члан 7.

Комисија, у складу са Одлуком о меснимзаједницама на територији општине Бела Црква:

1. стара се о законитости спровођења избора;
2. одређује бирачка места;
3. одређује бирачке комисије и именује њихове чланове;
4. доноси Упутство за спровођење избора за чланове савета месних заједница (у даљем тексту: Упутство);
5. доноси Роковник за вршење изборних радњи у поступку спровођења избора за чланове савета месних заједница:
6. прописује обрасце и организује техничке припреме за спровођење избора;
7. утврђује да ли су пријаве кандидата сачињене и поднете у складу са Упутством;
8. проглашава пријаву кандидата;
9. утврђује облик и изглед гласачких листића, број гласачких листића за бирачка места и записнички их предаје бирачким одборима;
10. утврђује и објављује резултате избора за чланове савета месних заједница;
11. издаје уверења о избору за члана савета месне заједнице;
12. подноси извештај Скупштини општине о спроведеним изборима за чланове савета месних заједница;
13. доноси закључке, даје мишљења и доноси друга акта везана за спровођење избора.

IV НАЧИН РАДА

Члан 8.

Комисија је самостална и назависна у свом раду и ради на основу закона и прописа донетих на основу закона.

Члан 9.

Комисија ради у седницама.

Седницу Комисије сазива председник Комисије, по сопственој иницијативи, или на предлог једне трећине чланова Комисије.

У раду Комисије учествују председник, заменик председника и чланови Комисије.

Члан 10.

Позив за седницу Комисије, доставља се члановима Комисије у писаном облику, најкасније један дан пре дана одређеног за одржавање седнице, а по потреби седнице се могу сазвати и у краћем року телефоном.

Уз позив за сазивање седнице Комисије доставља се предлог дневног реда, са материјалом за седницу.

Члан 11.

Седници Комисије, по позиву председника, присуствују и представници организационих јединица Општинске управе општине Бела Црква, који обављају стручне и административно-техничке послове за потребе Комисије.

По позиву председника Комисије, седници могу присуствовати и друга лица.

Члан 12.

Комисија ради и пуноважно одлучује када седници присуствује већина од укупног броја чланова.

Комисија одлучује већином гласова присутних чланова.

Комисија одлучује јавним гласањем дизањем руку или појединачним изјашњавањем.

Чланови Комисије се појединачно изјашњавају ако то одреди председник Комисије, када сматра да је то потребно ради тачног утврђивања резултата гласања

Сваки члан Комисије може да предложи измену и допуну предложеног дневног реда пре утврђивања дневног реда.

Члан 13.

Рад Комисије је јаван.

Комисија обезбеђује јавност рада давањем саопштења и одржавањем конференција за штампу.

Конференцију за штампу, по одобрењу Комисије, може одржати председник или члан.

Члан 14.

У извршавању послова из своје надлежности Комисија, сагласно закону, сарађује са домаћим и страним органима и организацијама.

Комисија може образовати посебно радно тело ради припреме аката и и обављања стручних послова за потребе Комисије. У радно тело именују се председник Комисије, секретар Комисије, начелник Општинске управе и лица која имају потребна сручна знања из области финансија, статистике, информатике и друга стручна знања потребна за остваривање послова и задатака Комисије.

V ДОКУМЕНТАЦИЈА О РАДУ КОМИСИЈЕ

Члан 15.

На седници Комисије води се записник о раду Комисије.

У записник се обавезно уноси:

* време и место одржавања седнице,
* име председавајућег,
* имена одсутних чланова Комисије,
* имена лица која су присуствовала седници Комисије, по позиву председника Комисије,
* утврђени дневни ред,
* кратак ток седнице са назнаком учесника у расправи о свакој тачки дневног реда,
* резултати гласања о свакој тачки дневог реда,
* назив аката донетих на седници.

VI ПОСТУПАЊЕ ПО ПРИГОВОРИМА

Члан 16.

Бирач и кандидат за члана савета месне заједнице има право да поднесе приговор Комисији због неправилности у поступку кандидовања, спровођења, утврђивања и објављивања резултата избора.

Приговор се подноси у року од 24 часа од дана када је донета одлука, односно извршена радња, или учињен пропуст.

Изборна комисија донеће одлуку у року од 48 часова од пријема приговора и доставити га подносиоцу приговора.

 Ако Изборна комисија усвоји поднети приговор, поништиће одлуку или радњу.

Против Одлуке Изборне комисије може се изјавити приговор Другостепеној изборној комисији у року од 24 часа од достављања решења.

Изборна комисија дужна је да Другостепеној изборној комисији достави одмах а најкасније у року од 24 часа све потребне списе и податке за одлучивање.

Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

Ако другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице или ће поништити избор члана Савета месне заједнице.

Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор и одлука Другостепене изборне комисије у свему замењује поништени акт.

Ако је по приговору поништена радња у поступку избора или избор члана Савета месне заједнице, Изборна комисија је дужна да одговрајућу изборну радњу, односно изборе понови у року од седам дана од утврђивасња неправилности у изборном поступку, на начин и по поступку утврђеним овом одлуком за спровођење избора.

Поновне изборе расписује изборна комисија.

 Поновни избори спроводе се по листи кандидата која је утврђена за изборе који су поништени, осим кад су избори поништени због неправилности у утврђивању изборне листе.

 У случају понављања избора коначни резултати избора утврђују се по завршетку поновљеног гласања.

 Рок се рачуна од дана доношења одлуке о поништавању избора.

VII ОВЕЗБЕЂЕЊЕ УСЛОВА ЗА РАД КОМИСИЈЕ

Члан 17.

Средства за рад органа за спровођења избора, изборни материјал и друге трошкове избора за спровођење избора, обезбеђују се у буџету Општине Бела Црква.

Члан 18.

Председник, заменик председника, чланови Комисије и секретар Комисије, као и њихови заменици имају право на накнаду за рад у Комисији. Право на накнаду за рад остварују и лица именована у радно тело Комисије, сгласно члану 14. овог Пословника.

Висину накнаде за рад у Комисији утврђује се посебном одлуком Комисије, на основу евиденције о присутности и степена и квалитета ангажованости у раду Комисије.

Запослени у Општинској управи, ангажовани за обављање стручних и административно-техничких послова имају право на накнаду, утврђену посебном одлуком, на предлог председника Комисије, а у зависности од ангажовања у току изборног процеса.

Исплату средстава из члана 17. Пословника вршиће председник Општине Бела Црква из средстава буџета општине Бела Црква, на основу писменог захтева који председник или секретар Комисије упуте председнику Општине Бела Црква.

Члан 19.

Комисија обезбеђује чување изборних аката и извештаја о резултатима избора са изборним материјалом и руковање тим материјалима, у складу са законом.

Члан 20.

Организационе јединице Општинске управе општине Бела Црква обављају стручне и административно-техничке послове за потребе Комисије.

VIII ЗАВРШНЕ ОДРЕДБЕ

Члан 21.

О питањима која се односе на рад Комисије, а која нису уређена овим пословником, Комисија ће одлучити посебном одлуком или закључком.

Члан 22.

Овај пословник ступа на снагу даном доношења и објавиће се у ''Службеном листу општине Бела Црква''.

Број:013-1/2019-01

Бела Црква, 27. августа 2019.године

**ОПШТИНА БЕЛА ЦРКВА**

**ИЗБОРНА КОМИСИЈА ЗА ИЗБОРЕ У МЕСНИМ ЗАЈЕДНИЦАМА**

**НА ТЕРИТОРИЈИ ОПШТИНЕ БЕЛА ЦРКВА**

ПРЕДСЕДНИК КОМИСИЈЕ

Витомиров Петар дипл.правник